Republikanerne Ted Cruz og John Kasichs plan om at stoppe rivalen Donald Trumps fremmarch ser ud til at få en svær start.

Således annoncerede de to politikere mandag, at de ville stå sammen mod milliardæren med præsidentdrømme, hvorefter de led fem ud af fem mulige nederlag natten til onsdag dansk tid.

- Deres plan om at stoppe Donald Trump ser sværere og sværere ud for hver dag, der går, siger USA-ekspert Anders Agner fra Kongressen.com.

- Alliancen har ikke fået den bedste start, det kan man roligt sige.

Læs også : Stor sejr til Trump: Tager fem ud af fem stik hjem ved primærvalg

Helt konkret har de to politikere givet håndslag på, at de vil dele nogle resterende primærstater op imellem sig, så de ikke stjæler stemmer fra hinanden.

En plan, som man ikke skal have de store forhåbninger til, vurderer DR’s USA-korrespondent Johannes Langkilde.

- Jeg tror, alliancen er indgået for sent til, at det vil have en afgørende betydning for, om Trump kan få delegerede nok, siger han og understreger, at alliancen først skal stå sin første lakmusprøve ved primærvalget i Indiana, som finder sted 3. maj.

Fakta: Kampen for at stække Donald Trump